La tradicional Travessia nadant de les Festes Patronals del Port de Sagunt es disputa el 15 d'agost en el port marítim
09 d’agost 2024

![](/media/az4plyvk/img_7828_c.jpg?width=850&height=566.6666666666666)

L'Ajuntament de Sagunt ha presentat este matí la Travessia nadant de les Festes Patronals del nucli urbà del Port de Sagunt, una prova esportiva que es disputarà dijous que ve 15 d'agost en el port marítim. Les inscripcions per a participar en esta competició són gratuïtes i les persones interessades han de registrar-se abans del dimarts 13 d'agost a través de [www.sportmaniacs.com](http://www.sportmaniacs.com).

La Travessia nadant està oberta a nadadors i nadadores amb llicència federativa en vigor, així com a esportistes independents sense llicència i, fins i tot, a esportistes menors d'edat que entreguen una autorització dels seus tutors legals. Este document serà facilitat per l'organització el mateix dia de la Travessia nadant.

La competició esportiva es durà a terme dins del port marítim i el recorregut tindrà una distància de 700 metres. L'organització ha establit dos categories per a la prova: absoluta masculina i absoluta femenina. Els trofeus seran entregats a les persones que aconseguisquen els tres primers llocs en la classificació de cada categoria.

Pel que respecta als horaris, el marcatge de dorsals serà en la dàrsena del port el mateix dia de la competició entre les 8.30 i les 9.45 hores i l'inici de la competició està programat per a les 10 hores.

La prova esportiva estarà controlada per un dispositiu de seguretat compost per una embarcació, caiacs i una moto d'aigua. Els nadadors i les nadadores que necessiten ajuda durant el transcurs de la Travessia nadant hauran d’estar estàtics amb el braç alçat fins que s'aproxime una embarcació d'assistència.

![](/media/bbgjk4pb/cartel-travesia-a-nado_c.jpg?width=850&height=601.1261261261261)

El regidor d'Activitat Física, Salut i Esports, Javier Timón, ha destacat que es comptarà amb un punt d'avituallament en finalitzar la prova. Així mateix, el regidor ha posat l'accent en “eixa sinergia que existix entre festes i esport, sobretot destacant eixe component lúdic de l'activitat física i esportiva” i ha afegit: “La unió de l'esport entorn de qualsevol iniciativa que es presenta és total, això és el que dona veritable fortalesa a l'esport a la nostra ciutat i una mostra d'això és esta prova popular”.

L'alcalde de Sagunt, Darío Moreno, ha indicat: “És una prova que no entén d'edats i que està absolutament oberta a tothom i que enllaça amb el que són les nostres tradicions”. En este sentit, l'alcalde ha expressat el seu agraïment a les persones que organitzen les festes patronals “per aportar en positiu i que ens ajuden al fet que d'alguna forma eixa dàrsena pesquera, eixa part portuària que forma part del que és l'ADN de la nostra ciutat seguisca present en una festivitat tan tradicional com són les cucanyes marítimes.” L'alcalde ha assenyalat que el dia de la prova és el principal dia en què el port està obert a la ciutadania i ha recordat que l'Ajuntament té eixa espenta “per voler generar una zona d'integració port-ciutat precisament en eixa zona”.

La regidora de Festes i Cultura Popular, Patricia Sánchez, ha remarcat: “Els autobusos estaran disponibles des de les 8:15 h del matí per al trasllat de nadadors per a l'inici de la travessia i fins a les 10:15 h”. Així mateix, ha reiterat que “l'accés per al públic en general, tant per a la travessia nadant com per a les cucanyes es farà pel pantalà terrestre, per la zona on està el carril bici, més o menys a mitat passeig hi ha una porta d'accés que l'Autoritat Portuària obrirà i dona just on està la dàrsena pesquera, on es realitzaran totes les activitats”. A més, la regidora ha agraït la col·laboració en esta prova: “Al departament d'Esports, als clubs i a la Federació de Penyes i sobretot a l'Autoritat Portuària per cedir-nos l'espai i per col·laborar tots els anys amb nosaltres”.

La Travessia nadant és una prova esportiva organitzada per la regidoria d'Activitat Física, Salut i Esports de l'Ajuntament de Sagunt amb la col·laboració de les següents entitats: Club Natación Acuático Morvedre Sagunto, Club Natación Máster Morvedre, Club Atletismo Español Morvedre, Federación de Peñas Puerto Sagunto, Club Morvedre Triatlón i Asociación Deportiva PantalánSup.

*   [](http://www.facebook.com/sharer.php?u=https://aytosagunto.es/va/actualitat/la-tradicional-travessia-nadant-de-les-festes-patronals-del-port-de-sagunt-es-disputa-el-15-d-agost-en-el-port-maritim/ "Facebook")
*   [](http://twitter.com/share?url=https://aytosagunto.es/va/actualitat/la-tradicional-travessia-nadant-de-les-festes-patronals-del-port-de-sagunt-es-disputa-el-15-d-agost-en-el-port-maritim/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-tradicional-travessia-nadant-de-les-festes-patronals-del-port-de-sagunt-es-disputa-el-15-d-agost-en-el-port-maritim/ "Linked In")
*   [](mailto:?body=https://aytosagunto.es/va/actualitat/la-tradicional-travessia-nadant-de-les-festes-patronals-del-port-de-sagunt-es-disputa-el-15-d-agost-en-el-port-maritim/)